Velkommen til alle.

Generationspulje og Affaldsindsamling:

Den 21.8.22 fandt årets ordinære affaldsindsamling sted, som startede vanen tro med kaffe og rundstykker – igen sponsoreret af Korup Bageren og Fakta. De sidste penge fra generationspuljen blev brugt så deltagerne kunne få lidt mad når de vendte tilbage fra deres rute. Det betyder meget for sammenholdet og de frivilliges lyst til at deltage i aktiviteter, at der er plads til sociale sammenkomster, der styrker fællesskaberne.

Og som tak for hjælpen fra både børn og voksne sponsorede Korup Steakhouse store burgere til alle. Endnu engang stor tak til vores sponsorer – dejligt at I altid bakker op om lokale tiltag – det gør virkelig en forskel.

Igen vi gerne komme med en opfordring til alle os i Korup. Først og fremmest brug skraldespandene til affald, hvis I ser affald ligge og flyde i hverdagen, så saml det op. Det betyder så lidt for den enkelte men utrolig meget for det samlede indtryk af vores område. Lokalrådet har også et stort ønske til de butikker der er samlet ved Korupcentret – det er også jeres pligt at holde området rent for affald – vi kan jo se, at meget af det affald, der ligger og flyder kommer fra jer.

Vi taler så meget om bæredygtighed på nationalt plan, men lad os starte her i Korup helt nede på det lavpraktiske plan, nemlig med at fjerne det affald der ligger og flyder. Ønskescenariet vil naturligvis være, at der ikke ligger affald rundt omkring.

Byskilte i Korup:

Langt om længe modtog vi besked fra kommunen om, at vi kun måtte opsætte ét vejskilt (på Rugårsvej lige efter Billeshavevej), og at den type skilte, som vi havde fået godkendt da forslaget blev stemt igennem, nu ikke kunne tillades. Samtidig havde kommunen, uden Lokalrådets viden, opsat nye hastighedsregulerende skilte på Rugårdsvej og Sandvadgyden. Det har betydet, at vi opgiver at fortsætte kampen med at kunne etablere de ønskede skilte. I stedet arbejder vi på at opsætte skilte med det samme logo flere steder rundt omkring i Korup – så vi på den måde signalerer synlighed men også stolthed over vores lokalområde.

Denne proces har været meget lærerig for Lokalområdet – men den efterlader os tilbage med en følelse af, at kommunen har været en modstander frem for en medspiller og samarbejdspartner. Så der venter os et stort arbejde med at genetablere tillid til nogle dele af kommunens afdelinger.

Partnerskabsaftalen:

Der er ikke sket meget i det videre arbejde som blev aftalt i aftalen. Vi har fået enkelte statusopgørelser, og den sidste status lovede, at de ville være færdige i juni 2024.

De er gået i gang på skolen – og bænkene skulle gerne blive opsat inden sommerferien.

|  |
| --- |
| Det er der selvfølgelig flere forklaringer på – dels har der været ventetid på håndværkere og dels er materialer steget voldsomt, så det har været nødvendigt at regulere i planen og tilpasse den til økonomien. |

Højbjergbanen:

Arbejdet med Højbjergbanen har været kraftigt udfordret, da vi i arbejdsgruppen følte at kommunen syltede sagen og at vi ikke kunne råbe det politiske niveau op. Det resulterede i, at vi kontaktede presssen. Journalist Jesper fra Fyns stiftstiden skrev efterfælgende en rigtig god artikel, der synliggjorde vores frustrationer. Efterfølgende skrev vi direkte til Borgmesteren og Rådmændene, og anmodede om et personligt møde, hvor vi kunne gå i dialog om det videre arbejde med at få etableret en miljøundersøgelse. Denne undersøgelse er nødvendigt for at komme videre. Vi har efterfølgende modtaget besked fra borgmesteren om, at der er bestilt et fagligt overblik over perspektiver og muligheder for undersøgelsen, herunder en tidsplan samt overblik over økonomien.

Den 10.4.23 fik vi besked om, at dette overblik vil blive fremsat på et forligspartimøde ultimo maj 2023 og at vi efterfølgende vil få besked.

Nu afventer vi og håber på et positivt svar.

Der har været så stor motivation blandt gruppens medlemmer samt hele beboerkredsen omkring banen, til at gøre et stort stykke arbejde fremadrettet. Men vi ser også ind i en fremtid, hvor det bliver svært at holde de frivillige kræfter motiveret, hvis der ikke sker nogle fremskridt og initiativ – og det er kommunen der nu har initiativpligten.

Lars Breum – medlem af gruppen – har gjort et fantastisk stykke arbejde omkring dialogen med kommunen og pressen – og derfor skal der lyde en dybfølt stor tak til Lars fra Lokalrådet. Pia Jepsen og de øvrige naboer til banen, skal også have stor tak for alle de timer de har brugt på oprydning og stadig tilsyn med banen, som de uopfordret giver sig i kast med. Uden Lars og Pia Jepsen fra Beboergruppen, var vi ikke nået så langt i processen, som er tilfældet.

Nu håber vi, at der snart kan iværksættes den miljøundersøgelse, så vi kan komme videre med at få etableret stiforbindelse til området, så det i hvert fald kan besøges.

Borgerne Bestemmer:

Arbejdsgruppen: Korup Blomstrer søgte igen i 2022 om at få del i puljen – og var så heldige at få tildelt kr. 200.000 kr.

Som de tidligere gange fik vi også gode forslag ind fra private borgere og foreninger i Korup. Ja faktisk så mange at der ikke var penge til at alle forslag kunne få del i puljen.

Afstemningen blev atter henlagt til november, så vi kunne få juletræ i Korup.

Mange mødte op til afstemningen, hvor Thomas fra Frederik den 6. Hotel havde leveret gløgg og æbleskiver. Det blev en god dag med stor glæde fra de forventningsfulde forslagsstillere der havde held med at samle stemmer, så deres forslag kunne realiseres.

Dog måtte vi desværre konstatere, at da juletræet skulle tændes, var der ingen strøm. Dette var ellers aftalt med en af de erhvervsdrivende. Efterfølgende kunne vi konstatere, at der heller ikke blev tændt for strømmen i resten af december. Dette var selvfølgelig super ærgeligt.

Der er netop blevet sendt en ny ansøgning afsted, til dette års pulje. Såfremt vi igen er heldige at få del i puljen, vil der komme en ny ansøgningrunde. Og med den vanlige afstemning ved juletid. Vi har derfor sikret os, at et andet firma vil garantere for strøm til juletræsbelysningen, hele december måned.

Økonomi:

Lokalrådets økonomi er stadig skrøbeligt men bedre end sidst. Dels har vi ikke haft ret mange udgifter og dels igen i år, har Aktiv Korup støttet os med 1000,- kr – det har hjulpet utrolig meget. Det er blevet dyrt at have en hjemmeside og de stadig stigende gebyrer fra banken – en udgift vi desværre ikke kan reducere.

Vi har også været heldige, at nogle af vores lokale butikker støtter op om vores aktiviteter – det er vi meget taknemmelige for!

Samarbejder:

Lokalrådet har indledt et samarbejde med Menighedsrådet i forbindelse med udgivelse af bladet ”Sognenyt”. Formålet er at orientere om kirkelige forhold og om foreningstilbud i Korup sogn.

Udgivere af bladet vil være menighedsrådet og Korup Lokalråd.

Fremtiden:

Er der en fremtid for Korup Lokalråd? Det spørgsmål har vi stillet os selv flere gange i det forløbne år. Da arbejdet i Lokalrådet er baseret på frivillig arbejdskraft og at, os der sidder pt. har arbejde ved siden af, betyder det, at vi mangler folk der gerne vil være med i Lokalrådet. Vi opfordrer derfor igen til at specielt de store foreninger har en repræsentant i Lokalrådet – det vil være optimalt ikke mindst for foreningslivet i Korup.

Vi ser en tendens til, at Kommunen ønsker en langt højere grad af borgerinvolvering (samskabelse) – bestemt spændende men det vil kræve at der er flere kræfter i Lokalrådet til at fordele opgaverne ud på.

Jeg vil til slut rette en stor tak til Jer frivillige der i årets løb har hjulpet Lokalrådet med forskellige opgaver! Det skal I have tak for, det har virkelig gjort en stor forskel.

Så tror jeg, jeg er kommet omkring årets aktiviteter – nu håber jeg der er spørgsmål og kommentarer til beretningen.

Marlene Dyrelund Gemmer

Korup Lokalråd/Formand

April 2023